Diari Oficial de la Generalitat Valenciana


Sumari del DOGV 9389, del 22-07-2022 (2022/6928)

ORDRE 11/2022, de 15 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores per a la concessió d'ajudes al desenvolupament i l'aplicació de projectes d'R+D+I en matèria mediambiental d'adaptació, mitigació del canvi climàtic i transició ecològica a la Comunitat Valenciana, i convocatòria corresponent a l'exercici pressupostari 2022.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9389

Data del DOGV
:   22-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6928


Data del document
:   15-07-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * legislació

ORDRE 11/2022, de 15 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores per a la concessió d'ajudes al desenvolupament i l'aplicació de projectes d'R+D+I en matèria mediambiental d'adaptació, mitigació del canvi climàtic i transició ecològica a la Comunitat Valenciana, i convocatòria corresponent a l'exercici pressupostari 2022. [2022/6928]  
  
  
  
I. Antecedents de fet  
Primer. L'Acord de París, adoptat el desembre de 2015, és una fita d'importància històrica en la lluita mundial contra el canvi climàtic. L'acord té com a objectiu una transició global que culminarà en un model de desenvolupament baix en carboni i resilient al canvi climàtic. Estableix un objectiu per a limitar el calfament global per davall dels 2 °C respecte dels nivells preindustrials i prosseguir els esforços per a limitar l'augment de temperatura d'1,5 °C, fet que obri un ventall d'oportunitats d'actuació en tots els àmbits amb beneficis per a les administracions públiques i la societat civil. La contribució de la Unió Europea a l'Acord de París és el compromís polític establit en les conclusions del Consell Europeu del 23 i 24 d'octubre de 2014 que van acordar el marc d'actuació de la Unió Europea en matèria de clima i energia fins a l'any 2030.  
Així mateix, el 30 de gener de 2016 la Comissió Europea va presentar el paquet «Energia neta per a tots» per a accelerar tant la transició cap a una energia neta com el creixement i la creació d'ocupació, mantenint la competitivitat de la Unió Europea. El paquet pretén crear un sistema energètic europeu més sostenible, segur i competitiu que permeta compatibilitzar el compliment dels objectius de canvi climàtic establits en l'Acord de París amb el lliurament d'energia al consumidor a preus assequibles.  
Segon. La Comunicació de la Comissió de 8 de març de 2011 estableix el full de ruta cap a una economia hipocarbònica competitiva en 2050. En aquest full de ruta, la UE estableix com a objectiu la reducció de les emissions de gasos d'efecte d'hivernacle en un 80-95 % respecte dels nivells de 1990, amb dos objectius intermedis: 40 % en 2030 i 60 % en 2040. D'altra banda, la Conferència de les Parts del Conveni Marc de Nacions Unides sobre Canvi Climàtic, celebrada el desembre de 2007 a Bali, defineix per primera vegada, en condicions d'igualtat, la mitigació i l'adaptació com els pilars fonamentals de la lluita global contra el canvi climàtic.  
En aquest context, l'Estratègia valenciana de canvi climàtic i energia 2030 preveu entre les mesures i actuacions de mitigació la investigació, el desenvolupament i la innovació tecnològica com a àmbits clau davant de la lluita contra el canvi climàtic. En aquest sentit, considera que és necessari augmentar el coneixement i potenciar la investigació sobre el canvi climàtic, els seus impactes i les opcions d'adaptació, així com la millora de l'eficiència energètica i l'estudi de tècniques noves que permeten la minimització o la limitació de les emissions i l'adaptació als efectes del canvi climàtic. En aquest sentit, és important aprofitar el potencial que es pot oferir en conjunt des del sistema valencià d'R+D+I.  
Tercer. Així, és indispensable fomentar la investigació en matèria d'adaptació i mitigació del canvi climàtic, en tècniques de les quals es deriven beneficis mediambientals i es traduïsquen també en referents globals d'avanços tècnics en matèria energètica, especialment en aquelles procedents de fonts renovables, així com en la lluita contra el canvi climàtic, fomentant la investigació en matèria d'energies renovables; emmagatzematge d'energies renovables; nous materials o noves aplicacions de materials d'ús en qualsevol àmbit productiu que impliquen reducció de gasos d'efecte d'hivernacle, especialment aquells en la fabricació dels quals s'empren residus o altres tipus de restes orgàniques o inorgàniques, o procedents de matèries primeres abundants, l'obtenció de les quals no implique altes taxes d'emissions de carboni; d'igual manera, es fomentarà la investigació en tècniques de captació de CO2.  
  
Quart. En aquest sentit, cal indicar també que l'emmagatzematge és clau per a donar flexibilitat al sistema energètic i, per tant, millorar la integració de les energies renovables, tal com recullen el Pla nacional integrat d'energia i clima (PNIEC) 2021-2030, l'Estratègia de descarbonització a llarg termini (ELP) i l'Estratègia d'emmagatzematge energètic, que estima les necessitats d'emmagatzematge en 20 GW per a l'any 2030. També resulten estratègics nous desenvolupaments en relació amb la utilització de recursos naturals per a la generació d'energies renovables, i destaca en aquest punt l'objectiu d'aconseguir una quota d'energia procedent de fonts renovables d'almenys el 32 % del consum final brut d'energia de la UE en 2030.  
  
  
II. Fonaments de dret  
Primer. Les ajudes que es regulen en la present ordre, de conformitat amb el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no estan subjectes a l'article 107.1 del Tractat de funcionament de la Unió Europea. D'acord amb l'apartat 2.1.1 de la Comunicació de la Comissió sobre el Marc d'ajudes estatals d'investigació i desenvolupament i innovació (2014/C 198/01), publicat en el Diario Oficial de la Unión Europea de 27.06.2014, no s'aplicarà el que disposa l'article 107.1 del Tractat de funcionament de la Unió Europea a les ajudes previstes en aquesta ordre, que s'atorgaran a organismes d'investigació per a activitats no econòmiques per tractar-se d'activitats primàries d'investigació de caràcter no econòmic que no consisteixen en l'oferta de béns i/o serveis en un mercat determinat, i, per tant, no suposen una distorsió de la competència en el mercat interior europeu.  
Quan l'entitat beneficiària realitze quasi exclusivament activitats no econòmiques, podran quedar exclosos íntegrament de l'àmbit d'aplicació de l'article 107.1 del Tractat de funcionament de la Unió Europea sempre que les seues activitats econòmiques siguen purament accessòries; és a dir, que corresponguen a una activitat que estiga relacionada directament amb el seu funcionament o siga necessària per al funcionament de l'organisme d'investigació o estiga estretament vinculada al seu principal ús no econòmic, i tinga un abast limitat.  
Es considerarà que això es produeix quan les activitats econòmiques són necessàries per a l'entitat i d'abast limitat; l'activitat econòmica està relacionada directament amb el funcionament de l'entitat o estretament vinculada al seu principal ús o activitat no econòmica; consumeixen exactament les mateixes entrades (com ara material, equipament, mà d'obra i capital fix) que les activitats no econòmiques, i la capacitat assignada cada any a aquestes activitats econòmiques no supera el 20 % de la capacitat anual total de l'entitat de què es tracte.  
  
Les entitats beneficiàries que, a més d'activitats no econòmiques, duguen a terme també activitats econòmiques, hauran de consignar separadament el finançament, els costos i els ingressos respectius.  
En aplicació d'això, les ajudes que preveu aquesta ordre no tindran la consideració d'ajudes d'estat.  
Segon. En la tramitació fins a l'aprovació de la present ordre, dictada en el marc del que disposa l'article 49.3 3r i concordants de l'Estatut d'Autonomia de la Comunitat Valenciana, aquesta ha sigut objecte de tràmit d'informació pública i informada per l'Advocacia de la Generalitat. També s'ha consultat el Servei de Política Regional de la Unió Europea i de la Comunitat Valenciana.  
Tercer. Atés que el procediment d'elaboració del projecte d'ordre s'ha iniciat amb anterioritat al 23 d'abril de 2022 (data d'entrada en vigor del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra d'Ucraïna) és aplicable al procediment la normativa anterior a l'esmentat Decret llei 1/2022, això és, el Decret llei 4/2021, que atribueix a l'instrument aprovatori de les bases reguladores la naturalesa d'acte administratiu.  
  
Quart. Aquesta ordre de bases s'aprova posteriorment a la Resolució de 16 de juny de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'aprova el Pla estratègic de subvencions i els seus organismes públics per al període 2021-2023 (DOGV 9113, 23.06.2021), per la qual cosa no s'hi preveu, si bé s'ha iniciat un procés de modificació d'aquest. Aquesta mesura de foment es troba justificada, ja que resulta necessària per a complir l'Estratègia valenciana respecte al Pla nacional integrat d'energia i clima, l'Estratègia de descarbonització a llarg termini, l'Estratègia d'emmagatzematge energètic. Necessitat de donar suport a vies d'investigació per a lluitar contra l'emergència climàtica i energètica que s'ha vist incrementada a causa de l'emergència energètica originada per la guerra d'Ucraïna.  
Cinqué. Per tot això, de conformitat amb la Llei 38/2003, de 17 de novembre, general de subvencions, així com el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i a proposta de la direcció general competent en matèria de transició ecològica, i del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i dels articles 160.2 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i d'acord amb el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, vist l'informe de l'Advocacia General de la Generalitat i l'informe de la Intervenció Delegada, i d'acord amb totes les consideracions anteriors:  
  
  
  
ORDENE  
  
Primer. Aprovació de les bases reguladores  
S'aproven les bases reguladores següents, per les quals es regeixen les ajudes a projectes d'R+D+I en matèria mediambiental d'adaptació i mitigació del canvi climàtic, així com de transició ecològica i energètica a la Comunitat Valenciana que s'exposen a continuació:  
  
Base primera. Objecte i àmbit d'actuació  
1. L'objecte d'aquests bases és establir els requisits i el procediment per a subvencionar, en règim de concurrència competitiva, projectes d'R+D+I en matèria mediambiental d'adaptació, mitigació del canvi climàtic, transició ecològica i energètica a la Comunitat Valenciana dels quals es deriven beneficis mediambientals, les entitats beneficiàries dels quals es concreten en la base segona, en l'àmbit de les seues activitats no econòmiques.  
2. Les actuacions subvencionables seran les que recull la base tercera, i sempre que complisquen els requisits que estableix la base segona.  
  
3. Les ajudes tenen com a finalitat fomentar les activitats d'R+D+I amb la finalitat d'incrementar la competitivitat i el lideratge internacional de la ciència i la tecnologia a través de la generació de coneixement científic, mitjançant una investigació de qualitat en matèria mediambiental d'adaptació, mitigació del canvi climàtic, transició ecològica i energètica a la Comunitat Valenciana.  
  
Base segona. Entitats beneficiàries  
1. Podran ser entitats beneficiàries de les ajudes:  
a) Universitats de la Comunitat Valenciana, de titularitat pública i privada, amb capacitat i activitat demostrada en R+D+I, d'acord amb el que preveu la Llei orgànica 6/2001, de 21 de desembre, d'universitats, que estiguen inscrites en el Registre d'universitats, centres i títols, creat pel Reial decret 1509/2008, de 12 de setembre, pel qual es regula el Registre d'universitats, centres i títols.  
b) Centres d'investigació de la Comunitat Valenciana, incloent-hi centres tecnològics, organismes públics d'investigació, instituts d'investigació i els organismes de transferència tecnològica, tots de naturalesa pública, el principal objectiu del quals siga realitzar de manera independent investigació fonamental, investigació industrial, desenvolupament experimental i de transmissió de tecnologia, i que, a més, tots els beneficis d'aquesta activitat es reinvertisquen en la divulgació dels seus resultats i en l'ensenyament, sempre que estiguen constituïts vàlidament i tinguen domicili fiscal o un centre de treball a la Comunitat Valenciana.  
  
c) Parcs científics amb personalitat jurídica pròpia participada per una universitat de la Comunitat Valenciana, sempre que estiguen constituïts vàlidament i tinguen domicili fiscal o un centre de treball a la Comunitat Valenciana.  
2. Requisits  
Per a obtindre la condició d'entitat beneficiària de la subvenció, les entitats esmentades en el punt anterior hauran de complir els requisits següents:  
2.1. Condicions generals  
a) Les que estableix l'article 13 de la Llei 38/2003, de 17 de novembre, general de subvencions, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
b) Complir les obligacions tributàries davant de l'Estat i la Generalitat Valenciana, així com les obligacions davant de la Seguretat Social, així com estar al corrent en el compliment de la seua obligació de rendir comptes anuals davant de la Sindicatura de Comptes, en el cas que hi estiguen obligats.  
c) No tindre cap deute per reintegrament contret amb administracions públiques ni amb les entitats que integren el sector públic instrumental, de conformitat amb el que disposa l'article 34.5 de la Llei 38/2003, de 17 de novembre, general de subvencions.  
2.2. Condicions particulars respecte de les persones investigadores principals i els membres del grup d'investigació del projecte.  
a) Les persones investigadores principals hauran de tindre formalitzada la seua vinculació amb l'entitat beneficiària en una categoria professional que requerisca ser doctor o doctora, de tipus funcionarial, estatutària o laboral, i estar en servei actiu.  
b) La resta dels membres del grup d'investigació hauran de ser personal investigador doctor o doctora o de la titulació universitària de llicenciatura, enginyeria, arquitectura o grau, que tinga formalitzada amb un centre d'investigació la seua vinculació funcionarial, estatutària o laboral i estar en servei actiu.  
c) Cap membre del grup, incloent-hi l'investigador principal, podrà formar part de més d'un grup d'investigació que sol·licite aquesta ajuda.  
  
d) L'entitat beneficiària serà la responsable de verificar el compliment de les condicions de titulació, vinculació, compatibilitat, dedicació i qualsevol altre requisit exigit al personal investigador participant, i caldrà comunicar-ne qualsevol variació en un termini de 10 dies a partir del dia en què es produïsca el canvi.  
  
Base tercera. Actuacions subvencionables  
Són subvencionables els projectes d'R+D+i en l'àmbit mediambiental d'adaptació, mitigació del canvi climàtic i transició ecològica i energètica, dels quals es deriven beneficis mediambientals, en concret dins d'alguna d'aquestes àrees d'investigació, i que s'inicien amb posterioritat a la data de presentació de la sol·licitud:  
a) Àrea d'investigació A: Energies renovables.  
b) Àrea d'investigació B: Emmagatzematge d'energies renovables.  
  
c) Àrea d'investigació C: Nous materials o noves aplicacions de materials d'ús en qualsevol àmbit productiu que impliquen reducció de gasos d'efecte d'hivernacle.  
d) Àrea d'investigació D: Tècniques de captació de CO2.  
  
Base quarta. Obligacions de les entitats beneficiàries  
1. Les entitats beneficiàries estan subjectes a les obligacions generals derivades de la normativa vigent, tant europea com nacional sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, general de subvencions.  
2. Les persones beneficiàries estan obligades a fer les activitats subvencionades en els termes de la resolució de concessió i a justificar la seua realització en els terminis establits.  
3. En particular, les entitats beneficiàries estan obligades a:  
a) Realitzar l'activitat que fonamente la concessió de la subvenció a partir de l'endemà de la data de presentació de la sol·licitud i fins al 30 de novembre de l'any de concessió de les ajudes, llevat que s'establisca un termini diferent en la convocatòria. Qualsevol canvi que s'introduïsca en les condicions de realització de l'activitat s'ha de comunicar a l'òrgan concedent perquè l'autoritze o el denegue, si és el cas.  
b) Acreditar, davant de l'òrgan instructor, la realització de l'activitat o l'adopció del comportament, i també el compliment dels requisits i les condicions que determinen la concessió o el gaudi de la subvenció.  
  
c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.  
  
d) Comunicar a l'òrgan instructor l'obtenció de subvencions per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, a l'efecte del que disposa l'article 30.4 de la Llei general de subvencions, així com aportar una declaració responsable sobre el caràcter compatible de l'ajuda rebuda i amb la normativa nacional, autonòmica i comunitària.  
e) Respondre de la veracitat dels documents aportats.  
f) Actualitzar la documentació presentada que haja patit alguna modificació o la vigència de la qual haja finalitzat, i comunicar altres ajudes públiques o privades que haja obtingut o sol·licitat per als mateixos costos subvencionables.  
g) Complir les seues obligacions fiscals i amb la Seguretat Social.  
h) Acreditar la seua personalitat jurídica, referida al moment de sol·licitud de l'ajuda, en la forma i el termini establits en la convocatòria.  
i) Destinar íntegrament l'import de la subvenció a les finalitats per a les quals s'atorga.  
j) Conservar els documents justificatius de les despeses corresponents, amb la inclusió dels documents electrònics, mentre puguen ser objecte d'actuacions de comprovació i control.  
k) Reintegrar, quan corresponga segons el que preveu l'article 37 de la Llei 38/2003, de 17 de novembre, general de subvencions, i en el termini establit legalment, els imports corresponents a les subvencions concedides, i remetre una còpia del document acreditatiu del reintegrament a l'òrgan instructor. En aquest últim cas, el reintegrament identificarà necessàriament, amb claredat, l'entitat beneficiària i la denominació de la infraestructura o el projecte per al qual s'haja atorgat la subvenció. De conformitat amb el que disposa l'article 13.2.g de la Llei 38/2003, general de subvencions, no podran obtindre la condició de persones beneficiàries d'aquestes subvencions les entitats que no estiguen al corrent en el pagament d'obligacions per reintegrament de subvencions.  
l) Fer constar en les memòries que es redacten, així com en els treballs i activitats realitzats, el patrocini de la Conselleria concedent de la subvenció, d'acord amb el que es disposa en l'apartat h de l'article 14 de la Llei general de subvencions i en la normativa autonòmica d'aplicació en matèria de transparència i publicitat activa.  
m) Destinar els béns al fi concret per al qual s'haja concedit la subvenció durant un període no inferior a cinc anys en el cas de béns inscriptibles en un registre públic, ni a dos anys per a la resta de béns que es puguen inventariar.  
n) Difondre els resultats de les investigacions objecte de la subvenció. A aquest efecte, el personal d'investigació l'activitat investigadora del qual es finance majoritàriament amb fons públics farà pública una versió digital de la versió final dels continguts del projecte en repositoris d'accés obert reconeguts en el camp de coneixement en què s'haja desenvolupat la investigació, o en repositoris institucionals d'accés obert, sense perjudici dels acords en virtut dels quals s'hagen pogut atribuir o transferir a tercers els drets sobre les publicacions, i no serà aplicable quan els drets sobre els resultats de l'activitat d'investigació, desenvolupament i innovació siguen susceptibles de protecció.  
  
ñ) Quan l'entitat exercisca tant activitats econòmiques com no econòmiques, haurà de distingir amb claredat entre tots dos tipus d'activitat i entre els seus respectius costos, finançament i ingressos de manera que s'evite efectivament la subvenció indirecta de l'activitat econòmica, i justificar que les activitats econòmiques consumeixen exactament les mateixes entrades (com ara material, equipament, mà d'obra i capital fix) que les activitats no econòmiques i la capacitat assignada cada any a aquestes activitats econòmiques no supera el 20 % de la capacitat anual total de l'entitat de què es tracte.  
o) Els requisits, el règim de compatibilitat i la dedicació dels investigadors principals i de la resta dels membres del grup d'investigació hauran de complir-se el dia en què finalitze el termini de presentació de sol·licituds i mantindre's fins a la data final del termini d'execució de l'actuació.  
p) Qualsevol altra derivada de la normativa estatal, autonòmica i comunitària que siga aplicable directament.  
4. L'incompliment de les obligacions anteriors donarà lloc a l'exigència de les responsabilitats que corresponguen, d'acord amb la legislació vigent.  
  
Base cinquena. Finançament i import de l'ajuda  
La convocatòria es farà pública mitjançant una ordre de la persona titular de la conselleria amb competències en matèria de canvi climàtic i transició ecològica, d'acord amb els pressupostos de la Generalitat corresponents a l'exercici pressupostari corresponent i es finançarà amb càrrec a la línia pressupostària inclosa en la llei de pressupostos de l'exercici corresponent.  
  
Base sisena. Despeses elegibles  
A aquest efecte seran despeses elegibles les despeses reals abonades efectivament amb càrrec a l'entitat beneficiària en el termini fixat en la convocatòria, efectuades necessàriament per a l'execució de l'actuació subvencionada, efectivament executada, pagada i operativa, anteriorment a la finalització del període de justificació i conformement amb la normativa autonòmica, nacional i comunitària aplicable i, concretament, amb la present ordre de bases.  
1. La realització de les accions i les inversions per a les quals s'haja concedit l'ajuda és responsabilitat exclusiva de l'entitat beneficiària d'aquesta.  
2. Es concreten com a despeses elegibles les següents:  
2.1. Despeses de personal  
Els costos de personal relacionats amb personal investigador predoctoral i postdoctoral, personal tècnic i altre personal auxiliar, en la mesura en què estiguen dedicats al projecte, contractats d'acord amb la legislació vigent i amb les normes a les quals està sotmesa l'entitat beneficiària, i la contractació del qual es vincula de manera exclusiva al projecte.  
2.2. Despeses d'execució i funcionament  
a) Despeses ocasionades per la mobilitat de les persones del grup d'investigació (despeses de viatge, allotjament i manutenció), en la mesura que estiguen relacionades amb el projecte.  
b) Despeses de viatges, manutenció i allotjament del personal investigador doctor convidat participant en activitats del grup d'investigació.  
  
c) Despeses estrictament necessàries per a l'execució del projecte com ara treballs de camp, seqüenciació, consultes a bases de dades, microscòpia o similars. Així com despeses per utilització i accés a infraestructures científiques i tècniques singulars i grans instal·lacions científiques nacionals i internacionals.  
d) Despeses derivades de l'assessorament; la realització d'estudis; la difusió; la publicitat; la formació del personal associat a l'actuació; la preparació de material docent o formatiu; l'organització de conferències, congressos i seminaris, o altres accions destinades al desenvolupament i l'execució de les activitats per a les quals s'hagen concedit. S'inclouran en aquest apartat com a despeses elegibles els costos de publicació i difusió de resultats, incloent-hi les que puguen derivar-se de la publicació en revistes d'accés obert.  
e) Els costos de l'instrumental i material, equips, en la mesura i durant el període en què s'utilitzen per al projecte i dins del període subvencionable, que s'utilitzen exclusivament per al projecte subvencionat. S'inclouran també inversions en equipament d'experimentació i per al desenvolupament de prototips precompetitius associats als projectes d'R+D+I, així com adaptacions necessàries per a la instal·lació d'aquests.  
El cost d'amortització dels béns inventariables se subjectarà a les regles que estableix l'article 31.6 de la Llei 38/2003, de 17 de novembre.  
f) Costos d'adquisició de material fungible, subministraments i productes similars.  
g) Els costos d'investigació contractual, els coneixements i les patents adquirits o obtinguts per llicència de fonts externes en condicions de plena competència, així com els costos de consultoria i serveis equivalents destinats de manera exclusiva al projecte.  
h) Despeses d'adquisició d'equipament cientificotècnic, incloent-hi programari de caràcter especialitzat i destinat exclusivament a la investigació i que possibilite l'ús adequat de l'equipament adquirit. No es poden finançar equips informàtics, com ara ordinadors personals o tauletes tàctils, i només excepcionalment es podran finançar equips informàtics quan tinguen unes característiques molt específiques i siguen completament necessaris per a poder desenvolupar el projecte d'investigació, i així s'haja especificat en la memòria cientificotècnica.  
  
3. La convocatòria pot especificar entre els conceptes susceptibles de subvenció detallats en el punt anterior, quins seran aplicables i, si és el cas, concretar-los, així com limitar la quantia de la subvenció per a cada concepte.  
4. Ateses les característiques específiques de la subvenció, la convocatòria pot exigir a l'entitat beneficiària l'aportació de finançament propi per a cobrir l'activitat subvencionada com a mecanisme que garantisca la capacitat econòmica i financera.  
En la justificació de la subvenció ha d'acreditar-se l'import, la procedència i l'aplicació.  
5. Les despeses de subcontractació no poden ser superiors al 50 per cent de la quantia total de la subvenció concedida.  
Quan l'activitat concertada amb tercers excedisca el 20 per cent de l'import de la subvenció i aquest import siga superior a 60.000 euros, la subcontractació estarà sotmesa al compliment dels requisits següents:  
  
a) Que el contracte se subscriga per escrit.  
b) Que la subscripció l'autoritze prèviament l'òrgan concedent. La sol·licitud, que s'haurà de presentar de la manera que determine la convocatòria, anirà acompanyada d'una memòria justificativa de la necessitat de la subcontractació per a aconseguir els objectius de l'actuació objecte de l'ajuda.  
6. Totes les despeses han d'estar directament relacionades amb l'execució del projecte.  
7. D'acord amb l'article 31.3 de la Llei 38/2003, de 17 de novembre, quan l'import de la despesa subvencionable supere les quanties que estableix la Llei 9/2017, de 8 de novembre, per al contracte menor, l'entitat beneficiària ha de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, la prestació del servei o el lliurament del bé, llevat que per les seues característiques especials no hi haja en el mercat un nombre suficient d'entitats que els realitzen, els presten o els subministren.  
L'elecció entre les ofertes presentades, que han d'aportar-se en la justificació es durà a terme d'acord amb criteris d'eficiència i economia, i l'elecció ha de justificar-se expressament en una memòria quan no recaiga en la proposta econòmica més avantatjosa.  
En el cas que l'entitat beneficiària de l'ajuda estiga sotmesa a la legislació de contractes del sector públic, haurà de sotmetre's al que es disposa en aquesta.  
8. No es consideren despeses subvencionables l'IVA o altres impostos indirectes, quan aquests siguen susceptibles de recuperació o compensació, d'acord amb el que es disposa en l'article 31.8 de la Llei 38/2003, de 17 de novembre, general de subvencions.  
  
Base setena. Principis que han de respectar les persones investigadores i els grups d'investigació  
1. Ajustar-se al que s'estableix en la Llei 31/1995, de 8 de novembre, de prevenció de riscos laborals, i normativa que la desplega, quant als riscos laborals.  
2. De conformitat amb la disposició addicional tretzena de la Llei 14/2011, d'1 de juny, de la ciència, la tecnologia i la innovació, el personal investigador i els grups d'investigació hauran de promoure i promocionar la incorporació de la perspectiva de gènere com una categoria transversal en la investigació i la tecnologia.  
3. Ajustar-se als principis mediambientals establits en la normativa estatal, autonòmica, comunitària i al Pla estratègic valencià contra el canvi climàtic.  
  
Base huitena. Quantia de les ajudes  
1. El pressupost finançable s'establirà en funció del cost total de l'activitat finançada. La quantia individualitzada de cada ajuda es determinarà atenent el pressupost finançable real de l'actuació.  
2. El límit i percentatge màxim de l'ajuda per a cada actuació i/o entitat beneficiària és el que s'estableix en l'apartat segon, punt 7, d'aquesta ordre.  
3. Les quantitats concedides podran cobrir totalment o parcialment l'activitat, sense que en cap cas se supere el cost real de l'activitat finançada.  
  
Base novena. Termini d'execució, finalització i operativitat  
L'activitat objecte d'ajuda es realitzarà, en cada projecte, dins del període d'execució que determine la convocatòria o la resolució de concessió tenint en compte l'objecte o la finalitat de l'ajuda.  
Es considerarà despesa realitzada la que es duga a terme dins del període d'execució i es pague efectivament durant aquest, o dins del període de justificació.  
En el cas de destinataris últims subjectes a normativa de contractació pública, hauran d'ajustar-se a la normativa aplicable en matèria de contractació pública.  
  
Base desena. Incompatibilitats i complementarietat d'ajudes públiques  
1. La present ajuda podrà acumular-se a altres ajudes autonòmiques, nacionals o internacionals, sempre que aquestes ajudes resulten compatibles; per a això caldrà presentar una declaració responsable sobre les ajudes rebudes respecte de la mateixa actuació finançable, i el caràcter compatible d'aquestes ajudes amb les que estableix la present ordre, i el compliment de la normativa aplicable, així com la quantia rebuda i les despeses subvencionades.  
2. L'import de les subvencions en cap cas podrà ser d'una quantia tal que, aïlladament o en concurrència amb altres subvencions, ajudes, ingressos o recursos supere el cost real de l'activitat subvencionada, de conformitat amb l'article 19.3 de la Llei 38/2003, de 17 de novembre, general de subvencions.  
3. En tot cas, l'entitat beneficiària haurà de comunicar l'obtenció d'altres ajudes, subvencions, ingressos o recursos que financen les activitats subvencionades, una vegada tinguen coneixement de la seua existència, i en tot cas anteriorment a la justificació dels fons percebuts, fet que podrà originar les minoracions corresponents en l'import de l'ajuda concedida. Així mateix, en el moment de la justificació, haurà de comunicar, si és el cas, l'assignació de fons propis al desenvolupament del projecte.  
  
Base onzena. Sol·licitud i documentació  
1. El termini de presentació de les sol·licituds és el que estableix la convocatòria que s'efectua juntament amb l'aprovació de les presents bases, igual que la línia pressupostària i la dotació econòmica assignada a aquesta. Es consideraran efectivament presentades les sol·licituds signades i registrades dins de termini que incloguen tant el formulari com la informació i tots els documents que determinen la convocatòria com a part integrant d'aquesta.  
2. Les entitats interessades que reunisquen les condicions que preveu la base segona de la present ordre hauran de presentar la sol·licitud a través del model normalitzat que es publicarà en la guia PROP de la Generalitat, l'enllaç del qual apareixerà en l'apartat segon d'aquesta ordre.  
3. Respecte de la presentació de les sol·licituds, i quant a l'obligació de relacionar-se electrònicament amb l'Administració, caldrà ajustar-se al que disposa l'article 14 de la Llei 39/2015, d'1 d'octubre, del procediment administratiu comú, i l'article 3.2 de la Llei 40/2015, d'1 d'octubre, de règim jurídic del sector públic, i les entitats sol·licitants hauran de complir els requisits següents:  
a) Les entitats sol·licitants, atés que en tot cas són persones jurídiques i, per tant, estan obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, hauran de presentar les sol·licituds telemàticament a través de la seu electrònica de la Generalitat.  
b) La persona que exercisca la representació legal de l'entitat sol·licitant serà qui haja de signar i registrar electrònicament la sol·licitud, després de fer-se càrrec dels documents que li haja entregat la persona o persones investigadores principals amb les signatures originals del personal investigador, de manera que puga completar la presentació de la sol·licitud mitjançant la seua signatura electrònica.  
c) Els documents que s'annexen als tràmits telemàtics han d'estar signats electrònicament per les persones que, segons el tipus de document, siga procedent.  
4. A la sol·licitud s'adjuntarà la documentació que s'indique en la corresponent convocatòria, que haurà de contindre necessàriament una memòria cientificotècnica descriptiva del projecte d'investigació, desenvolupament i innovació per al qual sol·licita l'ajuda, signada per l'investigador principal o principals responsables del projecte, i que haurà de contindre, com a mínim, objectius, impactes esperats, metodologia, pla de treball i disseny del projecte; un pressupost detallat per partides signat per la persona o persones investigadores principals del projecte, que contemple les activitats a desenvolupar vinculades als objectius a aconseguir amb el projecte, costos estimats i tipus de despesa elegible, fons i recursos propis, pressupost total del projecte, imports procedents d'altres ajudes, import de l'ajuda sol·licitada global i per partides; historial científic tècnic compressiu de la trajectòria investigadora de la resta de membres del grup d'investigació, expressiu dels criteris de valoració continguts en la base dotzena i justificació documental. Si és el cas, informe sobre multidisciplinarietat dels membres de l'equip signat per la persona o persones investigadores principals, i curriculum vitae abreujat de la persona o persones investigadores principals signat per aquesta persona o persones, expressiu dels criteris de valoració del continguts en la base dotzena i justificació documental, a més de la resta de documents exigits en la convocatòria.  
  
5. Mitjançant la presentació de la sol·licitud, el sol·licitant manifesta, sota la seua responsabilitat, que totes les dades que es recullen en aquesta i en la documentació que s'adjunta són verídiques, que està en possessió de la documentació que així ho acredita i que queda a la disposició de la Generalitat per a la presentació, la comprovació, el control i la inspecció posterior que s'estimen oportuns.  
6. Un mateix sol·licitant podrà presentar diverses sol·licituds d'ajudes. una per cada àrea d'investigació prevista en la base tercera d'aquesta ordre, o una combinació d'aquestes, i en aquest cas l'import màxim de l'ajuda se sotmetrà també al mateix límit que estableix la base huitena.  
  
Base dotzena. Criteris de valoració  
1. La concessió de les subvencions es durà a terme mitjançant el procediment de concurrència competitiva a què es refereix l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; l'article 22 de la Llei 38/2003, de 17 de novembre, general de subvencions, i l'article 55 del Reial decret 887/2006, de 21 de juliol, pel qual s'aprova el Reglament de la Llei general de subvencions.  
2. Si la dotació econòmica que conté la convocatòria arriba per a atendre totes les sol·licituds subvencionables presentades, es concedirà a totes per l'import d'aquestes i dins dels límits i les intensitats d'ajuda que preveu la base huitena i el compliment de les regles establides en aquestes bases, així com de la puntuació mínima necessària.  
  
3. Les sol·licituds s'avaluaran segons els criteris i el barem següents:  
a) Trajectòria de la persona o persones investigadores principals i la resta de membres del grup d'investigació (40 %).  
  
a.1) Fins a 20 punts: rellevància de la persona o persones investigadores principals. En el cas d'haver-hi més d'una persona investigadora principal es tindrà en compte la puntuació de la persona investigadora principal que obtinga major puntuació en aquest apartat de manera global. Per a l'avaluació d'aquest criteri de valoració s'aplicarà el barem següent:  
a.1.1) Fins a 10 punts: producció científica, participació en grups d'investigació internacionals, ponències en congressos internacionals d'acord amb el següent desglossament:  
- Fins a 5 punts: producció científica, d'acord amb el següent desglossament:  
· Fins a 1 punt per publicacions en revistes no indexades en bases de dades de l'ISI, 0,05 punts per cada publicació, i 0,08 punts quan la publicació s'inclou dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
· Fins a 2 punts per publicacions en revistes indexades en bases de dades de l'ISI, 0,2 punts per cada publicació, i 0,4 punts quan la publicació s'inclou dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
· Fins a 2 punts per llibres, monografies i capítols de llibres, en què s'assignen 02 punts per cada llibre o monografia, i 0,4 punts per cada llibre o monografia quan s'inclou dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte. Per capítols de llibres s'assignarà 0,1 punts per cada capítol, i 0,2 quan el capítol s'incloga dins de l'àrea o àrees d'investigació esmentades en la base tercera d'aquesta ordre.  
- Fins a 3 punts: participació en grups d'investigació internacionals, en què s'assignen 0,5 punts per cada participació en un grup d'investigació internacional, i 1 punt per cada participació en un grup d'investigació internacional dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
  
- Fins a 2 punts: participació en ponències en congressos internacionals, en què s'assigna per cada participació 0,2 punts, i 0,4 punts si la ponència s'inclou dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
a.1.2) Fins a 10 punts: direcció de treballs de fi de màster, direcció de tesis doctorals, projectes d'investigació i autoria de patents o models d'utilitat.  
- Fins a 4 punts: direcció de treballs de fi de màster i direcció de tesis doctorals, d'acord amb el desglossament següent:  
· Fins a 1 punt per direcció de treballs de fi de màster, en què s'assigna 0,1 punts per cada direcció de treball de fi de màster, 0,2 per cada direcció de treball de fi de màster dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
· Fins a 3 punt per direcció de tesis doctorals, en què s'assigna 0,2 punts per cada direcció de tesi doctoral, i 0,4 per cada direcció de tesi doctoral dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
- Fins a 6 punts: direcció de projectes d'investigació i autoria de patents o models d'utilitat amb llicència en explotació, i concedida mitjançant examen previ, d'acord amb el desglossament següent:  
· Fins a 3 punts per projectes d'investigació de qui siga persona investigadora principal amb el desglossament següent:  
§ Fins a 1 punt per projectes autonòmics o estatals de qui siga persona investigadora principal, en què s'assigna 0,05 per projecte, i 0,1 si el projecte està dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
§ Fins a 1 punt per la direcció de projectes europeus de qui siga persona investigadora principal, en què s'assigna 0,25 per projecte, i 0,5 si el projecte està dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
§ Fins a 1 punt per la direcció de projectes internacionals de qui siga persona investigadora principal, en què s'assigna 0,25 per projecte, i 0,5 si el projecte està dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
· Fins a 3 punts per patents o models d'utilitat de qui siga persona autora, en què s'assigna 0,3 punts per cada patent o model d'utilitat, i 0,6 punts per cada patent o model d'utilitat, dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
a.2) Fins a 20 punts: trajectòria investigadora de la resta de membres del grup. Per a l'avaluació d'aquest criteri de valoració s'aplicarà el barem següent:  
a.2.1) Fins a 5 punts: producció científica del grup investigador. A aquest efecte es tindrà en compte aquella producció científica que s'haja publicat dins dels últims 5 anys immediatament anteriors a la data de publicació de la convocatòria en el Diari Oficial de la Generalitat Valenciana, d'acord amb el desglossament següent:  
- Fins a 1 punt per publicacions en revistes no indexades en bases de dades de l'ISI, 0,05 punts, i 0,08 punts quan la publicació s'inclou dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
- Fins a 2 punts per publicacions en revistes indexades en bases de dades de l'ISI, 0,2 punts, i 0,4 punts quan la publicació s'inclou dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
- Fins a 2 punts per llibres, monografies i capítols de llibres, en què s'assignen 02 punts per llibre o monografia, i 0,4 punts per llibre o monografia quan s'inclou dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte. Per capítols de llibres s'assignarà 0,1 punts, i 0,2 quan el capítol s'incloga dins de l'àrea o àrees d'investigació esmentades en la base tercera d'aquesta ordre.  
a.2.2) Fins a 5 punts: participació en grups d'investigació internacionals dins dels últims 5 anys immediatament anteriors a la data de publicació de la convocatòria en el Diari Oficial de la Generalitat Valenciana, d'acord amb el desglossament següent:  
- 0,2 punts per la participació en un grup d'investigació internacional, i 0,5 punts si la participació és en un grup d'investigació internacional dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
a.2.3) Fins a 4 punts: ponències en congressos internacionals, direcció de treballs de fi de màster, i direcció de tesis doctorals dins dels últims 5 anys immediatament anteriors a la data de publicació de la convocatòria en el Diari Oficial de la Generalitat Valenciana, d'acord amb el desglossament següent:  
- Fins a 1 punt: participació en ponències en congressos internacionals, en què s'assigna per cada participació 0,05 punts, i 0,1 per la participació en ponències en congressos internacionals dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
- Fins a 1 punt: direcció de treballs de fi de màster, en què s'assigna per cada treball de fi de màster dirigit 0,05 punts, i 0,1 punts per la direcció de treballs de fi de màster dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
- Fins a 2 punts: direcció de tesis doctorals, en què s'assigna per cada tesi doctoral dirigida 0,2 punts, i 0,4 punts per cada direcció de tesi doctoral dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
a.2.4) Fins a 6 punts: participació en projectes d'investigació i autoria de patents models d'utilitat dels membres del grup dins dels últims 5 anys immediatament anteriors a la data de publicació de la convocatòria en el Diari Oficial de la Generalitat Valenciana, d'acord amb el desglossament següent:  
- Fins a 3 punts per la participació en projectes d'investigació, amb el desglossament següent:  
· Fins a 1 punt per la participació en projectes autonòmics o estatals, en què s'assigna 0,02 per projecte, i 0,05 si el projecte està dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
· Fins a 1 punt per la participació en projectes europeus, en què s'assigna 0,2 per projecte, i 0,5 si el projecte està dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
· Fins a 1 punt per la participació en projectes internacionals, en què s'assigna 0,2 per projecte, i 0,5 si el projecte està dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
- Fins a 3 punts per patents o model d'utilitat, en què s'assigna 0,3 punts per cada patent o model d'utilitat, i 0,6 per cada patent o model d'utilitat, dins de l'àrea o àrees d'investigació esmentades en la base tercera d'aquesta ordre, i en la qual s'enquadra el projecte.  
b) Coherència de la composició del grup en relació amb el projecte a desenvolupar i el seu enquadrament en l'àrea o àrees d'investigació esmentades en la base tercera d'aquesta ordre: fins a 10 punts (10 %).  
b.1) Fins a 5 punts per multidisciplinarietat:  
- 2,5 punts quan el grup d'investigació l'integren persones pertanyents a dues titulacions diferents i vinculades a l'àrea o àrees d'investigació esmentades en la base tercera d'aquesta ordre, i en la qual s'enquadra el projecte, i es justifica que aquesta composició és necessària per al projecte.  
- 5 punts quan el grup d'investigació l'integren persones pertanyents a tres o més titulacions diferents i vinculades a l'àrea o àrees d'investigació esmentades en la base tercera d'aquesta ordre, i en la qual s'enquadra el projecte, i es justifica que aquesta composició és necessària per al projecte.  
b.2) Fins a 5 punts: per la trajectòria prèvia del grup d'investigació en l'àrea o àrees d'investigació esmentades en la base tercera d'aquesta ordre, i en la qual s'enquadra el projecte:  
- 1 punt: més de 2 anys de trajectòria prèvia del grup d'investigació en l'àrea o àrees d'investigació esmentades en la base tercera d'aquesta ordre i en la qual s'enquadra el projecte.  
- 2 punts: més de 4 anys de trajectòria prèvia del grup d'investigació en l'àrea o àrees d'investigació esmentades en la base tercera d'aquesta ordre i en la qual s'enquadra el projecte.  
- 3 punts: més de 6 anys de trajectòria prèvia del grup d'investigació en l'àrea o àrees d'investigació esmentades en la base tercera d'aquesta ordre i en la qual s'enquadra el projecte.  
- 4 punts: més de 8 anys de trajectòria prèvia del grup d'investigació en l'àrea o àrees d'investigació esmentades en la base tercera d'aquesta ordre i en la qual s'enquadra el projecte.  
- 5 punts: més de 10 anys de trajectòria prèvia del grup d'investigació en l'àrea o àrees d'investigació esmentades en la base tercera d'aquesta ordre i en la qual s'enquadra el projecte.  
c) Objectius, impactes, metodologia, pla de treball i disseny del projecte d'R+D+i, (40 %). Per a l'avaluació d'aquest criteri de valoració s'aplicarà el barem següent:  
c.1) Fins a 20 punts: objectius, impactes esperats i metodologia del projecte en relació amb la temàtica d'aquest i expressats en la memòria que ha d'acompanyar la sol·licitud.  
c.1.1) Fins a 5 punts: adequació dels objectius plantejats, d'acord amb el desglossament següent:  
- Fins a 2,5 punts: caràcter nou dels objectius plantejats i avanç respecte a treballs existents i grau de coneixement actual en el tema:  
  
· No hi ha ni estudis ni desenvolupaments similars: 2,5 punts.  
· Hi ha estudis similars, però aporta valor afegit: 1,5 punts  
- Fins a 2,5 punts: si s'hi inclouen indicadors que permeten avaluar la consecució de l'objectiu:  
· 1 punts: 1 indicador.  
· 2 punts: 2 indicadors.  
· 2,5 punts: més de 2 indicadors  
c.1.2) Fins a 10 punts: valoració dels impactes esperats, d'acord amb el desglossament següent:  
- Fins a 3 punts per impacte tecnològic:  
· 1 punt: impacte tecnològic baix.  
· 2 punts: impacte tecnològic mitjà.  
· 3 punts: impacte tecnològic alt.  
- Fins a 5 punts: es valorarà l'impacte positiu ambiental del projecte, i especialment, la seua contribució al nivell de reducció de gasos d'efecte d'hivernacle, millora de l'eficiència i estalvi energètic, o millora de la capacitat d'emmagatzematge d'energies renovables:  
· 15 punts: impacte positiu mediambiental baix.  
· 3 punts: impacte positiu mediambiental mitjà.  
· 5 punts: impacte positiu mediambiental alt.  
- Fins a 2 punts: repercussió internacional del projecte plasmada en el pla de difusió i transferència de resultats.  
c.1.3) Fins a 5 punts: metodologia.  
- Fins a 2,5 punts segons el grau de concreció procedimental de com es van aconseguir els objectius del projecte.  
- Fins a 2,5 punts segons el grau d'anàlisi dels riscos i límits per a la consecució dels objectius.  
c.2) Fins a 20 punts: pla de treball i disseny d'investigació.  
c.2.1) Fins a 15 punts: concreció, desenvolupament i adequació del pla de treball per a la consecució dels objectius del projecte, i que es concretarà en la memòria que ha d'acompanyar la sol·licitud.  
- Desglossament adequat de tasques: fins a 3 punts.  
- Fases de desenvolupament adequades: fins a 3 punts.  
- Previsió de fracàs i solucions alternatives: fins a 2 punts.  
- Cronograma adequat amb indicació de responsables i participants, funcions, temps, lògica seqüencial i planificació d'actuacions: fins a 3 punts.  
- Adequació del pla de difusió i transferència de resultats als objectius del projecte: fins a 4 punts.  
c.2.2) Fins a 5 punts: disseny d'investigació d'acord amb la memòria que ha d'acompanyar la sol·licitud.  
- Tècniques de recol·lecció informació i dades: fins a 1 punt.  
- Tècniques de mesurament de dades: fins a 1 punt.  
- Tècniques d'anàlisis de dades: fins a 1 punt.  
- Desenvolupament d'assajos, proves pilot o prototips: fins a 2 punts.  
d) Adequació del pressupost a les activitats previstes (10 %) per a l'avaluació d'aquest criteri de valoració s'aplicarà el següent barem:  
  
- Fins a 3 punts: adequació del pressupost sol·licitat en relació amb els objectius que es volen aconseguir i el tems de realització.  
- Fins a 3 punts: adequació del pressupost sol·licitat en relació amb les activitats que es duran a terme.  
- Fins a 2 punts: optimització d'ús de recursos.  
- Fins a 2 punts: adequació de recursos disponibles i sol·licitats per a aconseguir els objectius del projecte.  
4. Es concediran 5 punts addicionals en el cas de projectes d'investigació, desenvolupament o innovació que tinguen com a objecte actuar en dos o més de les àrees que preveu la base tercera d'aquesta ordre.  
  
5. Es concedirà una puntuació addicional de 3 punts a les sol·licituds en què almenys una de les persones investigadores principals siga dona i es concediran 3 punts addicionals quan alguna persona investigadora principal siga menor de 35 anys, independentment del nombre de persones investigadores principals del projecte que siguen dones o menors de 35 anys, de manera que també en aquests casos s'obtindrà una puntuació de 3 punts. No obstant això, en el cas que una mateixa persona investigadora reunisca la condició de ser dona i menor de 35 anys, s'assignaran 6 punts.  
6. En el cas que no hi haja dotació pressupostària suficient per a subvencionar tots els projectes presentats, s'aniran concedint les ajudes en funció de la puntuació obtinguda, en ordre decreixent, des del de puntuació major fins al que haja obtingut la puntuació menor i fins que s'acaben els fons establits en la convocatòria corresponent. L'esgotament de fons en una línia pressupostària no impedirà concedir l'ajuda per les actuacions subvencionables en l'altra línia pressupostària fins a l'esgotament d'aquesta, sempre que puga dur-se a terme el projecte.  
  
7. Serà requisit indispensable per a obtindre qualsevol ajuda aconseguir una puntuació mínima de 50 punts.  
8. En els casos en què, havent obtingut igual puntuació durant el procés d'avaluació, siga necessari resoldre l'empat, s'atendrà la major puntuació obtinguda en el criteri de la trajectòria de la persona investigadora principal o persones investigadores principals i la resta de membres del grup d'investigació. Si després d'això es manté l'empat, es resoldrà atenent les sol·licituds en què almenys una de les persones investigadores principals siga dona. Si de nou persisteix l'empat, aquest s'arbitrarà finalment per sorteig davant de l'òrgan instructor.  
  
  
Base tretzena. Instrucció del procediment  
1. L'òrgan instructor, d'ofici, impulsarà totes les actuacions necessàries per a la determinació, el coneixement i la comprovació de les dades en virtut de les quals s'ha de pronunciar la resolució, així com per a dur a terme les propostes de cada fase comptable que siguen pertinents per tal d'executar-la.  
2. Si la sol·licitud, amb el contingut al qual es refereix la base onzena no reuneix els requisits establits en la convocatòria, es requerirà a les entitats sol·licitants que en el termini de deu dies esmenen la falta o presenten els documents preceptius, amb l'advertiment que, si no ho fan, es considerarà que han desistit de la sol·licitud, d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques (LPAC), i l'article 23.5 de la Llei 38/2003, de 17 de novembre.  
  
3. Durant el període d'esmena no es podrà modificar l'objecte ni la condició de la sol·licitud presentada.  
4. La preavaluació de les sol·licituds es farà seguint el que estableix el segon paràgraf de l'article 24.3.b de la Llei 38/2003, de 17 de novembre, i la convocatòria. En aquesta fase l'òrgan instructor verificarà el compliment de les condicions imposades per a adquirir la condició d'entitat beneficiària. En cas que en aquesta fase s'haja produït l'exclusió d'algun sol·licitant, se li notificarà aquest fet. A efectes de preavaluació de les sol·licituds, es reunirà la comissió d'avaluació i selecció prevista en la base catorzena, previ informe de l'òrgan d'instrucció.  
  
5. Amb caràcter previ a la remissió dels expedients a la comissió de valoració les sol·licituds podran ser objecte d'informes de valoració cientificotècnica i que podran ser realitzats per experts independents, nacionals o internacionals, per comissions tècniques d'experts, o per agències d'avaluació nacionals o autonòmiques, conforme al que s'estableix en l'article 5 de la Llei de la ciència, la tecnologia i la innovació. En el cas de recórrer a comissions tècniques, es procurarà l'equilibri de gènere, d'acord amb el que disposa la Llei orgànica 3/2007, de 22 de març, per a la igualtat efectiva de dones i homes.  
  
Base catorzena. Avaluació i selecció  
1. Una vegada preavaluats els projectes, la comissió d'avaluació emetrà un informe en el qual es concrete el resultat de l'avaluació efectuada conforme al que es disposa en la base tretzena, a la vista del qual, i de la resta de l'expedient, l'òrgan instructor elevarà la corresponent proposta de resolució amb indicació del resultat de l'avaluació i de la quantia de la subvenció a l'òrgan competent per a resoldre.  
  
2. La comissió avaluadora tindrà la composició següent:  
a) Presidència: la persona titular de la Subdirecció General de Transició Ecològica.  
b) Vocals: un cap de servei de Direcció General de Transició Ecològica, i tres vocals, dos funcionaris adscrits a la Direcció General de Transició Ecològica, un dels quals exercirà la secretaria, i un altre funcionari adscrit a la Direcció General de Canvi Climàtic.  
  
3. Les comissions que es constituïsquen a l'empara d'aquesta ordre han d'ajustar-se als principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva de dones i homes.  
4. El funcionament de la comissió d'avaluació s'atendrà amb els mitjans humans i els recursos pressupostaris de la direcció general competent en matèria de transició ecològica, per la qual cosa no suposarà un increment de despesa en l'exercici pressupostari present ni futur.  
5. En el que no preveja aquesta ordre, caldrà ajustar-se al que disposa la secció 3a, «Òrgans col·legiats de les diferents administracions públiques», del capítol II del títol preliminar de la Llei 40/2015, d'1 d'octubre, de règim jurídic del sector públic.  
  
Base quinzena. Proposta de resolució  
1. L'òrgan instructor, a la vista de l'expedient i de l'informe de l'òrgan col·legiat, que contindrà una relació prioritzada de les sol·licituds amb la puntuació obtinguda i la quantia de la subvenció atorgada, d'acord amb els informes de valoració cientificotècnica i que podran elaborar experts independents, nacionals o internacionals, comissions tècniques d'experts o agències d'avaluació nacionals o autonòmiques, així com les resolucions desestimades i, si és el cas, una llista de reserva per a cobrir les renúncies que es produïsquen, formularà la proposta de resolució provisional, degudament motivada, que haurà de notificar-se als interessats de la manera que establisca la convocatòria, i es concedirà un termini de 10 dies per a presentar al·legacions.  
  
2. Examinades les al·legacions adduïdes, si és el cas, pels interessats, es formularà la proposta de resolució definitiva, que haurà d'expressar el sol·licitant o la relació de sol·licitants per als quals es proposa la concessió de la subvenció, i la quantia, amb l'especificació de l'avaluació i els criteris de valoració seguits per a efectuar-la, així com les resolucions desestimades, desistides, i, si és el cas, una llista de reserva per a cobrir les renúncies que es produïsquen. I que es notificaran a les entitats interessades que s'hagen proposat com a beneficiàries en la fase d'instrucció perquè formulen la seua acceptació.  
3. L'expedient de concessió de subvencions contindrà l'informe de l'òrgan instructor en què conste que de la informació que té en el seu poder es desprén que les entitats beneficiàries compleixen tots els requisits necessaris per a accedir a aquestes.  
4. L'òrgan d'instrucció, vistos els possibles desistiments i les noves incorporacions de la llista de reserva, elevarà la proposta de resolució definitiva a la persona titular de la Conselleria d'Agricultura, Desenvolupament Rural, Emergència Climàtica i Transició Ecològica.  
5. Les propostes de resolució provisional i definitiva no creen cap dret a favor de l'entitat beneficiària proposada davant de l'Administració, mentre no se li haja notificat la resolució de concessió.  
  
  
Base setzena. Resolució  
1. En la virtut de la present ordre, acorde delegar en la persona titular de la Direcció General de Transició Ecològica:  
- La resolució de la concessió i pagament d'aquestes ajudes.  
- L'aprovació de les modificacions necessàries respecte de l'actuació subvencionable, posteriors a la viabilitat i a la presentació de les sol·licituds, degudament justificades i necessàries.  
- Totes les resolucions que calga dictar quant a la minoració o el reintegrament d'aquestes ajudes.  
- Totes les instruccions que calga dictar quant a l'execució i la justificació de les ajudes.  
2. Una vegada elevada la proposta de resolució definitiva, la persona titular de la Direcció General Transició Ecològica dictarà la corresponent resolució definitiva del procediment, acte que posarà fi a la via administrativa i que es notificarà a les persones interessades.  
3. La resolució de concessió serà motivada i contindrà els aspectes següents:  
a) La relació de sol·licituds a les quals es concedeix la subvenció, amb la indicació de la puntuació obtinguda en el procés d'avaluació, la denominació del projecte i la persona o persones investigadores principals, així com, si és el cas, una llista de reserva amb la puntuació obtinguda, i una relació de sol·licituds amb desestimació expressa, així com les relacions d'inadmissions i desistiments que s'hagen produït.  
b) Import de la subvenció d'acord amb el que estableixen aquesta ordre i la convocatòria respectiva, així com en funció del crèdit disponible i del resultat de l'avaluació.  
c) La forma de pagament.  
d) Les condicions generals i les condicions particulars establides per a cada subvenció.  
e) Període d'execució.  
f) El règim de recursos.  
En el cas de les sol·licituds desestimades, s'indicarà el motiu de desestimació i, si és el cas, s'esmentarà si no s'ha arribat al llindar establit en els criteris de valoració dels projectes.  
4. La resolució del procediment es notificarà a les persones interessades d'acord amb el que es preveu en la Llei 39/2015, d'1 d'octubre, del procediment administratiu comú de les administracions públiques, d'acord amb la normativa aplicable en matèria d'administració electrònica.  
5. El termini màxim per a resoldre les sol·licituds presentades i per a concedir les subvencions que s'estableixen en aquesta convocatòria serà de sis mesos a partir de la data de finalització del termini de presentació de sol·licituds. El termini màxim per a resoldre el procediment i notificar la resolució es podrà suspendre en els termes establits en l'article 22 de la Llei 39/2015, d'1 d'octubre. Transcorregut aquest termini sense que haja recaigut una resolució, podrà entendre's desestimada la sol·licitud de concessió de subvenció, en els termes que preveu l'article 25 de l'LPACAP.  
6. D'acord amb el que preveu l'article 23.1 de la Llei 39/2015, d'1 d'octubre, excepcionalment i quan s'hagen esgotat els mitjans personals i materials disponibles als quals es refereix l'apartat 5 de l'article 21 de la llei esmentada, l'òrgan competent per a resoldre podrà acordar de manera motivada l'ampliació del termini màxim de resolució i notificació, que no pot ser superior a l'establit per a la tramitació del procediment en l'apartat 4 anterior.   
7. Contra la resolució del procediment de concessió, que posa fi a la via administrativa, es podrà interposar, potestativament, un recurs de reposició davant de la persona titular de la Conselleria d'Agricultura, Desenvolupament Rural, Emergència Climàtica i Transició Ecològica, que s'haurà de resoldre en el termini d'un mes, d'acord amb el que es disposa en els articles 123 i 124 de la Llei 39/2015, d'1 d'octubre, o directament un recurs contenciós administratiu davant de la Sala Contenciosa Administrativa del TSJ de la Comunitat Valenciana en el termini de dos mesos, conforme al que s'estableix en l'article 10.1.a de la Llei 29/1998, de 13 de juliol, reguladora de la jurisdicció contenciosa administrativa.  
  
Base dessetena. Modificació de la resolució  
1. Les actuacions hauran d'executar-se dins del termini i en la forma que determinen les resolucions de concessió. No obstant això, quan sorgisquen les circumstàncies concretes que alteren les condicions tècniques o econòmiques essencials que s'han tingut en compte per a la concessió de la subvenció, la persona beneficiària podrà sol·licitar la modificació de la resolució de concessió.  
Qualsevol canvi en el contingut de la resolució requerirà simultàniament:  
a) Que el canvi se sol·licite abans que finalitze el termini d'execució del projecte i l'òrgan concedent l'autoritze expressament.  
  
b) Que el canvi no afecte els objectius perseguits amb la subvenció, els seus aspectes fonamentals ni danye drets de tercers.  
c) Que les modificacions obeïsquen a causes sobrevingudes que no s'hagen pogut preveure en el moment de la sol·licitud.  
d) Que la modificació sol·licitada no incidisca negativament en aquells criteris o aspectes que han sigut objecte d'avaluació, de manera que, si s'aplica el barem previst en les bases al projecte que resulta de la modificació interessada, la puntuació no resulte inferior a l'efectivament assignada a la sol·licitud, o, almenys, que no es veja alterada la prelació entre les sol·licituds.  
2. Caldrà adjuntar a la sol·licitud de modificació una memòria que expose els motius dels canvis i justifique la impossibilitat de complir les condicions que impose la resolució de concessió i el compliment dels requisits que establisca la subvenció corresponent.  
  
3. No serà necessària una autorització per a canvis entre els diferents conceptes de despeses, dins del capítol pressupostari corresponent, respecte del pressupost inicial previst per a l'execució del projecte o de l'activitat objecte de l'ajuda, sempre que no s'altere l'import total de la subvenció.  
4. Tota alteració de les condicions que es tinguen en compte per a la concessió o, si és el cas, l'obtenció posteriorment a la presentació de la sol·licitud d'altres subvencions públiques o privades que en conjunt superen el cost de l'activitat, podran donar lloc a la modificació de la resolució de concessió o minoració de la subvenció concedida.  
  
Base dihuitena. Pagament i justificació de les subvencions  
1. Les persones beneficiàries d'aquestes subvencions, de conformitat amb el que disposa l'article 14.1.b de la Llei 38/2003, de 17 de novembre, general de subvencions, hauran d'acreditar la realització de l'activitat d'investigació i el compliment de la finalitat que determine la concessió i el gaudi de la subvenció.  
2. La sol·licitud de pagament de la subvenció, que es dirigirà a la Direcció General de Transició Ecològica, podrà realitzar-se una vegada l'activitat objecte de l'ajuda s'haja executat. En tot cas s'estableix com a data límit per a presentar la sol·licitud de pagament el 30 de novembre de 2022.  
Per a presentar la sol·licitud de pagament de la subvenció s'haurà d'utilitzar el model i formularis adjunts habilitats en la seu electrònica de la Generalitat.  
3. Les entitats beneficiàries estaran obligades a aportar, abans que expire el termini que es fixe en la convocatòria de l'exercici pressupostari corresponent, juntament amb la sol·licitud de pagament, la següent documentació, d'acord, si és el cas, amb les instruccions que es puguen dictar:  
a) Una memòria de justificació cientificotècnica que justifique el compliment de les condicions imposades en la concessió de l'ajuda, amb la indicació com a mínim de les activitats realitzades, dels resultats obtinguts i del grau de compliment de l'obligació de l'accés obert a les publicacions a les quals done lloc l'actuació finançada, quan siga aplicable. Així com de la consecució dels objectius marcats en la memòria cientificotècnica aportada juntament amb la sol·licitud d'ajuda, els impactes generats i sobre l'efectiu compliment del pla de treball aportat.  
  
b) Una memòria econòmica justificativa del cost de les activitats dutes a terme, que ha de contindre:  
- Una relació classificada de les despeses i les inversions de l'activitat, classe de cost elegible, amb la identificació del creditor i del document, l'import, la data d'emissió i, si és el cas, la data de pagament. En cas que la subvenció s'atorgue conformement a un pressupost, s'indicaran les desviacions esdevingudes, i indicació respecte instrumental, material i equips cost d'amortització imputable al període subvencionable.  
- Les factures o els documents de valor probatori equivalent en el trànsit jurídic mercantil o amb eficàcia administrativa incorporats en la relació a què es fa referència en el paràgraf anterior i, si és el cas, la documentació acreditativa del pagament.  
- Un certificat de la persona que exerceix la representació legal de l'entitat beneficiària que especifique detalladament altres ingressos o subvencions que hagen finançat l'activitat subvencionada amb la indicació de l'import i la seua procedència, així com el caràcter compatible amb la present ajuda, i l'import de les ajudes rebudes respecte del mateix projecte i actuacions subvencionades, així com el percentatge respecte del seu cost total.  
- D'acord amb l'article 31.3 de la Llei 38/2003, de 17 de novembre, quan l'import de la despesa subvencionable supere les quanties que estableix la Llei 9/2017, de 8 de novembre, per al contracte menor, l'entitat beneficiària haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, la prestació del servei o el lliurament del bé, llevat que per les seues característiques especials no hi haja en el mercat un nombre suficient d'entitats que els realitzen, els presten o els subministren, fet que haurà de justificar-se; així com, i si és el cas, un informe justificatiu d'elecció de l'oferta menys econòmica. L'elecció entre les ofertes presentades, que hauran d'aportar-se en la justificació, es durà a terme d'acord amb criteris d'eficiència i economia, i l'elecció ha de justificar-se expressament quan no es faça la justificació en una memòria quan no recaiga en la proposta econòmica més avantatjosa.  
- Quan l'entitat beneficiària estiga sotmesa a la Llei 9/2017, de 8 de novembre, de contractes del sector públic haurà de sotmetre's al que es disposa en aquesta. I en aquest cas, quan les quanties estan dins dels imports màxims establits per aquesta norma per al contracte menor, l'entitat beneficiària haurà de sol·licitar com a mínim tres ofertes de diferents proveïdors amb caràcter previ a la contracció del compromís per a l'obra, la prestació del servei o el lliurament del bé, llevat que per les seues especials característiques no hi haja en el mercat suficient nombre d'entitats que els realitzen, presten o subministren, la qual cosa haurà de justificar-se, així com i, si és el cas, aportar informe justificatiu d'elecció de l'oferta menys econòmica. I quan se superen les quanties establides en la Llei 9/2017, de 8 de novembre, per al contracte menor haurà d'aportar una relació certificada i una còpia dels contractes subscrits per a la realització de les actuacions objecte d'ajuda, així com documentació justificativa del procediment de contractació: adreça web del perfil del contractant, plecs, anuncis de licitació i formalització de contractes, i acords de l'òrgan de contractació.  
- Si és el cas, la carta de pagament de reintegrament en el supòsit de romanents no aplicats, així com dels interessos derivats d'aquests.  
c) Per a justificar les despeses de personal efectuades, caldrà presentar les còpies dels contractes i de les nòmines, junt amb els butlletins de cotització TC1 i TC2 del personal contractat.  
d) En qualsevol cas, les entitats beneficiàries hauran de custodiar totes les factures i altres documents que acrediten les despeses i els pagaments objecte de l'ajuda en què hagen incorregut. En aquest sentit, hauran de conservar els documents justificatius de les despeses corresponents, amb la inclusió dels documents electrònics, mentre puguen ser objecte d'actuacions de comprovació i control.  
e) Totes les entitats hauran d'aportar una declaració responsable acreditativa de:  
- El compliment de les obligacions que estableix la Llei 38/2003, de 17 de novembre, general de subvencions.  
- Quant als costos d'instrumental, material i equips, una declaració responsable que aquest instrumental i material s'utilitzarà destinat al projecte durant tota la seua vida útil i el cost i l'amortització total del qual es refereix al període subvencionable; o en cas contrari, una declaració responsable sobre el percentatge d'amortització aplicable al període subvencionable de conformitat amb les normes de comptabilitat generalment acceptades, i d'acord amb la normativa en matèria de subvencions.  
- Duració del projecte.  
f) Les entitats que estiguen exemptes d'IVA hauran de remetre el certificat acreditatiu d'aquesta circumstància.  
g) Declaració responsable que l'IVA practicat pot ser despesa subvencionable per no ser susceptible de recuperació.  
h) Acreditació del compliment de les normes de publicitat en matèria de subvenció exigides conformement amb l'article 18 de la Llei 38/2003, de 17 de novembre. A aquest efecte, caldrà aportar material gràfic (fotografies, exemplars de publicacions, etc.) que evidencie el compliment d'aquestes normes.  
4. L'òrgan concedent podrà elaborar instruccions d'execució i justificació aclaridores que desenvolupen el que s'estableix en aquestes bases reguladores i convocatòria. Aquestes instruccions es faran públiques en la pàgina web de la Conselleria.  
5. Segons el que estableix l'article 70.3 del del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, transcorregut el termini establit de justificació sense haver-se presentat aquesta davant de l'òrgan administratiu competent, aquest requerirà l'entitat beneficiària perquè en el termini improrrogable de quinze dies siga presentada. La falta de presentació de la justificació en el termini establit en aquest apartat comportarà l'exigència del reintegrament, en correspondència amb l'article 92.1 del Reial decret 887/2006, de 21 de juliol, que regula el reintegrament per incompliment de l'obligació de justificació.  
6. Les subvencions s'abonaran a les entitats beneficiàries en els termes que s'establisquen en la resolució de concessió i la present ordre.  
  
El pagament quedarà condicionat al fet que existisca constància per part de l'òrgan gestor que l'entitat beneficiària compleix tots els requisits assenyalats en l'article 34.5 de la Llei 38/2003, de 17 de novembre, i a l'efectiva realització i justificació de l'actuació subvencionada. Així mateix, els pagaments podran condicionar-se a la presentació de la documentació que s'exigisca en la convocatòria o en les resolucions de concessió. Respecte del compliment dels objectius cientificotècnics, se sol·licitarà un informe de seguiment.  
Així mateix, les entitats beneficiàries es comprometen a facilitar les inspeccions i comprovacions que, si és el cas, s'efectuen.  
7. La direcció general competent en matèria de transició ecològica tindrà les funcions d'autorització de pagaments, així com la pràctica dels controls necessaris.  
8. Serà procedent reintegrar l'ajuda percebuda, així com els interessos de demora corresponents, en els casos que preveuen els articles 36 i 37 de la Llei 38/2003, de 17 de novembre, i aquest es regirà pel que disposa el títol II d'aquesta, i el títol III del Reial decret 887/2006, de 21 de juliol, prèviament amb l'oportú expedient d'incompliment.  
  
9. Es produirà la pèrdua del dret al cobrament total o parcial de la subvenció en el cas de falta de justificació o si concorre qualsevol de les causes de reintegrament de l'article 37 de la Llei 38/2003, de 17 de novembre, general de subvencions, així com en el cas d'incompliment, ja siga en el moment de la seua concessió o de manera sobrevinguda, dels requisits establits en l'article 13 de la Llei 38/2003, de 17 de novembre, general de subvencions, per a tindre la condició de beneficiari, sense perjudici de les causes d'invalidesa de l'article 36 de la Llei general de subvencions.  
En aquests casos es requerirà a l'entitat beneficiària que aporte la documentació en el termini de 15 dies hàbils des de l'endemà de la notificació del requeriment. La no aportació comportarà la pèrdua del dret al cobrament de l'ajuda.  
  
Base denovena. Seguiment i control de les actuacions  
1. L'òrgan concedent durà a terme el seguiment o la comprovació del compliment dels objectius cientificotècnics de les actuacions segons el que preveuen aquestes bases.  
2. La persona titular de la direcció general competent en matèria de transició ecològica aprovarà un pla de control per a garantir la realització material de l'activitat subvencionada. Aquest pla de control suposarà, sobre una mostra aleatòria d'expedients, una anàlisi a posteriori i de qualitat, consistent en l'avaluació de l'expedient complet (informes de progrés, informes finals i memòria final) una vegada finalitze el període de subvenció i les entitats beneficiàries presenten la documentació obligatòria.  
Addicionalment, l'òrgan concedent podrà designar, si és el cas, els òrgans, les comissions o les persones expertes que estime necessaris per a dur a terme les actuacions oportunes de seguiment i comprovació de l'aplicació de la subvenció.  
3. La persona beneficiària estarà sotmesa a les actuacions de comprovació que haja d'efectuar l'òrgan concedent, així com a les de control per la Intervenció General de la Generalitat i per la Sindicatura de Comptes.  
  
Base vintena. Protecció de dades de caràcter personal  
1. La gestió de les ajudes previstes en les presents bases comporta el tractament de dades de caràcter personal, i hauran de complir-se les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre».  
  
Base vint-i-unena. Transparència, subministrament d'informació i dades obertes  
1. Les entitats públiques hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, els corresponen com a entitats públiques.  
2. Les entitats privades beneficiàries de la subvenció hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, han de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència entitats privades, de GVA Oberta, a la qual es pot accedir en gvaoberta.gva.es/va/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
3. Sense perjudici de les obligacions previstes en els apartats anteriors, totes les entitats beneficiàries de subvencions han de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
4. Totes les entitats beneficiàries de subvencions estan obligades a subministrar a l'entitat concedent, previ requeriment, tota la informació que siga necessària perquè aquesta complisca les obligacions previstes en la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest haja sigut atés, l'òrgan que ha realitzat el requeriment podrà acordar, previ advertiment i audiència a l'entitat interessada, la imposició de multes coercitives en els termes previstos en l'article 5 de la Llei 1/2022, de 13 d'abril.  
5. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
Segon. Convocatòria de les ajudes per a l'exercici pressupostari 2022  
  
Convocar per a l'exercici 2022 les ajudes a projectes d'R+D+I en matèria d'adaptació, mitigació del canvi climàtic, transició ecològica i energètica, d'acord amb les bases que estableix l'apartat primer d'aquesta ordre, en règim de concurrència competitiva.  
1. Objecte i finalitat de les ajudes  
1. L'objecte de la present convocatòria és l'aprovació per a l'any 2022 del procediment de concessió d'ajudes en règim de concurrència competitiva per a projectes d'R+D+I en matèria mediambiental d'adaptació, mitigació del canvi climàtic, transició ecològica i energètica a la Comunitat Valenciana dels quals es deriven beneficis mediambientals, les entitats beneficiàries de les quals es concreten en la base segona de l'apartat primer, en l'àmbit de les seues activitats no econòmiques.  
  
2. Els projectes subvencionables seran els que recull la base tercera, i sempre que complisquen els requisits que estableix la base segona.  
  
3. Les ajudes tenen com a finalitat fomentar les activitats d'R+D+I per tal d'incrementar la competitivitat i el lideratge internacional de la ciència i la tecnologia a través de la generació de coneixement científic, mitjançant una investigació de qualitat en matèria mediambiental d'adaptació, mitigació del canvi climàtic, transició ecològica i energètica a la Comunitat Valenciana.  
2. Finançament de les ajudes  
1. Les subvencions es concediran amb càrrec a les aplicacions pressupostàries 82326372575456447970Q dels pressupostos de la Generalitat per a l'exercici 2022 i 29492264940714462633D dels pressupostos de la Generalitat per a l'exercici 2022.  
2. Línies:  
a) Línia S8796000, denominada suport a la investigació de projectes d'energies renovables de caràcter innovador en l'àmbit mediambiental (capítol IV) 400.000 ?.  
b) Línia S8978000, denominada suport a la investigació de projectes d'energies renovables de caràcter innovador en l'àmbit mediambiental (capítol VII) 600.000 ?.  
3. Import global màxim:  
Línia S8796000: 400.000 -  
Línia S8978000: 600.000 -  
3. Entitats beneficiàries  
Podran ser beneficiàries de les ajudes les entitats que complisquen els requisits que estableix la base segona de l'apartat anterior:  
4. Actuacions subvencionables  
Són subvencionables els projectes d'R+D+i esmentats en la base tercera de l'apartat anterior.  
5. Obligacions de les entitats beneficiàries  
Les obligacions de les entitats beneficiàries són les que estableix la base quarta de l'apartat anterior.  
6. Despeses elegibles  
1. Seran despeses elegibles aquelles esmentades en la base sisena.  
2. A aquest efecte, seran despeses elegibles les despeses reals abonades amb càrrec a l'entitat beneficiària a partir de l'endemà de la presentació de la sol·licitud i fins al 30 de novembre de 2022, efectuades necessàriament per a executar l'actuació subvencionada, efectivament executada, pagada i operativa, anteriorment a la finalització del període de justificació i d'acord amb la normativa autonòmica, nacional i comunitària aplicable i, concretament, amb les bases que estableix l'apartat anterior. La realització de les accions i les inversions per a les quals s'haja concedit l'ajuda serà responsabilitat exclusiva de l'entitat beneficiària d'aquesta.  
7. Quantia de les ajudes  
1. El pressupost finançable s'establirà en funció del cost total de l'activitat finançada. La quantia individualitzada de cada ajuda es determinarà atenent el pressupost finançable real de l'actuació.  
  
2. Les ajudes podran finançar fins al 100 % de les despeses de l'actuació finançada.  
3. Les quantitats concedides podran cobrir totalment o parcialment l'activitat, sense que en cap cas se supere el cost real de l'activitat finançada.  
4. L'ajuda màxima per projecte subvencionat no podrà superar la quantia de 100.000 euros. La quantia de l'ajuda màxima es dividirà en els percentatges següents:  
Fins a un màxim del 60 % amb càrrec al capítol VII, associats a inversions.  
Fins a un màxim del 40 % amb càrrec al capítol IV, associats a despeses corrents.  
8. Termini de presentació de la sol·licitud  
El termini de presentació de sol·licituds serà de 15 dies hàbils des de l'endemà de la publicació de l'extracte de la resolució de la convocatòria en el Diari Oficial de la Generalitat Valenciana.  
9. Forma de presentació de la sol·licitud  
1. El termini de presentació de les sol·licituds d'ajuda serà el que estableix el punt anterior. Es consideraran efectivament presentades les sol·licituds signades i registrades dins de termini que incloguen tant el formulari com la informació i tots els documents que determinen la convocatòria com a part integrant d'aquesta.  
2. Les entitats interessades que reunisquen les condicions previstes en la base segona de la present ordre presentaran la sol·licitud telemàtica a través del model normalitzat que es publicarà en la seu electrònica de la Generalitat, a través de l'enllaç següent: sede.gva.es/va/proc22520  
  
3. Respecte de la presentació de les sol·licituds, i quant a l'obligació de relacionar-se electrònicament amb l'Administració, caldrà ajustar-se al que disposa l'article 14 de la Llei 39/2015, d'1 d'octubre, del procediment administratiu comú, i l'article 3.2 de la Llei 40/2015, d'1 d'octubre, de règim jurídic del sector públic, i les entitats sol·licitants hauran de complir els requisits establits en la base onzena:  
  
10. Documentació que s'ha d'adjuntar a la sol·licitud  
1. D'acord amb la base onzena de l'apartat anterior, a la sol·licitud d'ajuda caldrà adjuntar la documentació següent:  
a) Acreditació de la personalitat jurídica del sol·licitant, de la identitat i la capacitació del seu representant i del seu objecte social.  
b) Memòria cientificotècnica descriptiva del projecte d'investigació, desenvolupament i innovació per al qual sol·licita l'ajuda, signada per l'investigador principal o principals responsables del projecte, i que haurà de contindre com a mínim la informació següent:  
b.1) La descripció detallada dels objectius, accions, metodologia, pla de treball i disseny d'investigació tasques concretes que s'han d'escometre (incloent-hi la ubicació del projecte i l'import del finançament públic necessari per a aquest), així com la informació necessària per a garantir l'execució satisfactòria del projecte (subjectes, àmbit d'estudi, grandària mostral i mostreig, si és el cas, procediments d'estudi, variables, instruments de recollida de dades, anàlisis, etc.), així com el finançament de què disposa el projecte, tant amb fons propis com procedents d'altres ajudes que hauran de detallar-se.  
Els objectius hauran de desglossar-se en objectius generals i específics, i hauran de posar-se en relació amb el marc d'estudis i treballs existents, i l'avanç que el projecte suposa respecte a aquests.  
La metodologia haurà de concretar el procediment per a aconseguir els objectius del projecte, així com l'anàlisi dels riscos i límits per a la consecució dels objectius.  
El pla de treball inclourà desglossament de tasques, fases de desenvolupament de les tasques, previsió de fracàs i solucions alternatives en la consecució dels objectius, cronograma amb indicació de responsables, i participants, funcions assignades, temps de realització de les tasques, lògica seqüencial de les tasques i planificació d'actuacions, i inclusió d'un pla de difusió i transferència de resultats. El cronograma detallarà les actuacions subvencionables, incloent-hi les dates d'inici i finalització.  
El disseny d'investigació detallarà les tècniques de recol·lecció, mesurament i anàlisi de dades, desenvolupament d'assajos i, si és el cas, proves pilot o prototips.  
b.2) Els impactes esperats tecnològics, mediambientals, especialment, la seua contribució a la reducció del nivell d'emissió de gasos d'efecte d'hivernacle, millora de l'eficiència i estalvi energètic, quant al desenvolupament de les energies renovables i sistemes d'emmagatzematge, impactes esperats que el resultat de l'estudi tindrà en processos que contribuïsquen a l'adaptació i mitigació del canvi climàtic, i a la transició ecològica i energètica, així com, si és el cas, l'impacte internacional.  
b.3) Amb la finalitat de garantir l'efecte incentivador de l'ajuda, en la memòria descriptiva del projecte la persona sol·licitant caldrà indicar si amb la concessió de l'ajuda s'obtindrà un augment substancial de l'abast del projecte, un augment substancial de l'import total invertit per l'entitat beneficiària gràcies a l'aportació de fons públics o una acceleració substancial del ritme d'execució del projecte subvencionat.  
  
b.4) En la memòria haurà de justificar-se l'enquadrament en algunes de les àrees d'investigació que estableix la base tercera d'aquesta ordre, i en el cas que afecte més d'una d'aquestes àrees d'investigació, haurà de contindre la justificació d'aquest aspecte.  
c) Pressupost detallat per partides de l'ajuda sol·licitada, signat per la persona o persones investigadores principals del projecte, activitats a desenvolupar i recursos aplicats, així com vinculació als objectius del projecte, amb indicació del pressupost total del projecte, utilització de recursos propis disponibles, fons propis aportats, i altres ajudes rebudes, costos estimats, i import d'ajuda sol·licitada global i per partides.  
  
d) En el cas que es produïsca una subcontractació de determinats serveis necessaris per a la realització del projecte, l'import i el contingut. No podrà subcontractar-se més d'un 50 % de l'import total del projecte presentat, i s'haurà d'acreditar el compliment de la base sisena, punts 5 i 6.  
e) Relació detallada dels membres del grup d'investigació, signada per la persona o persones investigadores principals del projecte.  
  
f) Historial cientificotècnic del grup d'investigació, en què consten la trajectòria i els mèrits del grup, de la persona investigadora principal i de la resta de membres del grup d'investigació, expressiu dels criteris de valoració continguts en la base dotzena, i la seua justificació documental. I en cas que hi haja multidisciplinarietat en la composició del grup, a l'efecte d'una adequada valoració, es justificarà la seua adequació al projecte.  
g) Curriculum vitae abreujat de les persones investigadores principals, expressiu dels criteris de valoració continguts en la base dotzena, i la seua justificació documental.  
h) Model de manteniment de tercers emplenat degudament.  
  
i) D'acord amb l'article 31.3 de la Llei 38/2003, de 17 de novembre, quan l'import de la despesa subvencionable supere les quanties que estableix la Llei 9/2017, de 8 de novembre, per al contracte menor, l'entitat beneficiària haurà de sol·licitar com a mínim tres ofertes de diferents proveïdors i presentar la declaració responsable esmentada en el punt següent, amb caràcter previ a la contracció del compromís per a l'obra, la prestació del servei o el lliurament del bé, llevat que per les seues característiques especials no hi haja en el mercat un nombre suficient d'entitats que els realitzen, els presten o els subministren, fet que haurà de justificar-se.  
L'elecció entre les ofertes presentades, que hauran d'aportar-se en la justificació, es durà a terme d'acord amb criteris d'eficiència i economia, i l'elecció ha de justificar-se expressament quan no es faça la justificació en una memòria quan no recaiga en la proposta econòmica més avantatjosa.  
En el cas que l'entitat beneficiària de l'ajuda estiga sotmesa a la legislació de contractes del sector públic haurà de sotmetre's al que es disposa en aquesta, i en aquest cas, quan la quantia del contracte estiga dins de l'import màxim del contracte menor establit en aquesta normativa o se superen les quanties per al contracte menor establides en la Llei 9/2017, de 8 de novembre, en el moment de la presentació de la sol·licitud haurà d'aportar la declaració responsable corresponent esmentada en el punt següent, i en el moment de la justificació haurà d'aportar-se la documentació esmentada en la base dihuitena, punt tercer, apartat b.  
  
j) Títol de doctor o doctora de la persona o persones investigadores principals i vida laboral que reflectisca la vinculació amb l'entitat beneficiària en una categoria professional que requerisca ser doctor/a, de tipus funcionarial, estatutària o laboral, i estar en servei actiu.  
  
k) Titulacions de la resta de components del grup d'investigació de titulació universitària de llicenciatura, enginyeria, arquitectura o grau, vida laboral que reflectisca formalitzada amb un centre d'investigació de l'entitat beneficiària la seua vinculació funcionarial, estatutària o laboral i estar en servei actiu.  
2. El formulari de sol·licitud d'ajuda haurà d'incorporar les declaracions responsables següents, que hauran de subscriure, en tot cas, les persones sol·licitants:  
a) Compleix els requisits per a accedir a la condició d'entitat beneficiària, d'acord amb els termes que estableix la base segona de la present ordre, així com les obligacions i els requisits de les entitats beneficiàries, establits en els articles 13.1 i 14 de la Llei 38/2003, de 17 de novembre.  
b) No estar incurs en cap prohibició per a obtindre la condició d'entitat beneficiària, assenyalada en l'article 13.2 de la Llei 38/2003, de 17 de novembre, general de subvencions.  
c) Declaració responsable d'acord amb el que s'estableix en l'article 5 del Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
d) No és deutora en via executiva d'obligacions per resolució en ferm en procedència de reintegrament de subvencions.  
e) No ha sol·licitat la declaració de concurs voluntari; no ha sigut declarada insolvent en qualsevol procediment; no està declarada en concurs llevat que en aquest haja adquirit l'eficàcia un conveni; no està subjecta a intervenció judicial ni ha sigut inhabilitada conformement amb el Reial decret legislatiu 1/2020, de 5 de maig, pel qual s'aprova el text refós de la Llei concursal, sense que haja conclòs el període d'inhabilitació fixat en la sentència de qualificació del concurs.  
f) No ha rebut subvencions concurrents, d'acord amb el que estableix l'article 33 del Reglament de desplegament de la Llei 38/2003, de 17 de novembre, sobre les mateixes activitats, projectes, o els mateixos costos subvencionables, o, si és el cas, declara la relació exhaustiva d'altres subvencions, ajudes, ingressos o recursos públics o privats. I en aquest últim cas, el caràcter compatible d'aquestes ajudes amb l'ajuda prevista en aquestes bases, així com de l'import finançat respecte de les actuacions subvencionables, el percentatge respecte del seu cost total i, si és el cas, el compliment de la normativa comunitària.  
  
g) No s'ha realitzat subcontractació de serveis per a la realització de la investigació o, en cas d'haver realitzat subcontractació, no s'ha subcontractat més d'un 50 % de l'import total del projecte presentat.  
  
h) Disposa d'una comptabilitat que permeta distingir els costos i finançament de la seua activitat econòmica enfront de la seua activitat no econòmica o compleix el que estableix la base quarta.  
i) Que en el cas que en els termes que preveu la base primera d'aquesta ordre les entitats beneficiàries realitzen activitats econòmiques, aquestes siguen necessàries per a l'entitat i d'abast limitat; l'activitat econòmica està relacionada directament amb el funcionament de l'entitat o estretament vinculada al seu principal ús o activitat no econòmica; consumeixen exactament les mateixes entrades (com ara material, equipament, mà d'obra i capital fix) que les activitats no econòmiques; i la capacitat assignada cada any a aquestes activitats econòmiques no supera el 20 % de la capacitat anual total de l'entitat de què es tracte.  
  
j) Es compromet a realitzar el projecte i té capacitat administrativa, financera i operativa suficient per a complir les condicions de l'ajuda, i es compromet a presentar, en el moment de disposar d'aquestes, totes les llicències, les autoritzacions i els permisos necessaris per al projecte.  
  
k) Si és el cas, que almenys una de les persones investigadores principals és dona i/o menor de 35 anys.  
l) Sobre el coneixement de la normativa reguladora de les presents ajudes, així com de l'obligació de donar publicitat a la procedència dels fons.  
m) Sobre el compliment de la Llei 9/2017, de 8 de novembre, de contractes del sector públic, i la resta de normativa en matèria de contractació.  
n) Que l'entitat beneficiària comunicarà qualsevol variació en el compliment de les condicions de titulació, vinculació, compatibilitat, dedicació i qualsevol altre requisit exigit al personal investigador participant, i caldrà comunicar-les en un termini de 10 dies a partir d'aquell en què es produïsca el canvi.  
ñ) Sobre el cost total estimat del projecte respecte del qual se sol·licita l'ajuda.  
o) Que s'ha sol·licitat el consentiment de la persona i/o persones investigadores principals, i de la resta dels membres del grup investigador a l'efecte de verificació del compliment del que es disposa en la base segona, apartat 2.2, respecte a aquestes dades i a la documentació que s'ha d'adjuntar a la sol·licitud i s'autoritza que es puga accedir a aquestes dades per a la seua avaluació i l'òrgan d'instrucció.  
  
p) Sobre el compliment dels principis que estableix la base setena d'aquesta ordre.  
q) Si és el cas, respecte del personal vinculat a altres centres que es disposa d'autorització d'aquest per a participar en el projecte, que quedarà en poder de l'entitat beneficiària.  
r) Les entitats que estiguen exemptes d'IVA hauran de remetre el certificat acreditatiu d'aquesta circumstància.  
s) Declaració responsable que l'IVA practicat pot ser despesa subvencionable per no ser susceptible de recuperació.  
t) D'acord amb l'article 31.3 de la Llei 38/2003, de 17 de novembre, quan l'import de la despesa subvencionable supere les quanties que estableix la Llei 9/2017, de 8 de novembre, per al contracte menor, s'aportarà declaració responsable de l'entitat beneficiària sobre el fet que s'han sol·licitat o es comprometen a sol·licitar, com a mínim, tres ofertes de diferents proveïdors, amb caràcter previ a la contracció del compromís per a l'obra, la prestació del servei o el lliurament del bé, llevat que per les seues característiques especials no hi haja en el mercat un nombre suficient d'entitats que els realitzen, els presten o els subministren, fet que haurà de justificar-se.  
En el cas que l'entitat beneficiària de l'ajuda estiga sotmesa a la legislació de contractes del sector públic, haurà de sotmetre's al que es disposa en aquesta. I en aquest cas, quan les quanties estan dins dels imports màxims establits per aquesta norma per al contracte menor, l'entitat beneficiària haurà d'aportar declaració responsable sobre el fet que s'han sol·licitat o s'han compromés a sol·licitar, com a mínim, tres ofertes de diferents proveïdors, amb caràcter previ a la contracció del compromís per a l'obra, la prestació del servei o el lliurament del bé, llevat que per les seues especials característiques no existisca en el mercat suficient nombre d'entitats que els realitzen, presten o subministren, la qual cosa haurà de justificar-se. I quan se superen les quanties per al contracte menor establides en la Llei 9/2017, de 8 de novembre, haurà d'aportar-se declaració responsable de l'entitat beneficiària en relació al fet que es disposa de l'esborrany dels plecs de contractació o compromís d'elaboració, i sotmetiment als tràmits procedimentals establits en la Llei 9/2017, de 8 de novembre.  
  
u) Sobre el compliment dels principis establits en la base setena de l'apartat anterior d'aquesta ordre.  
3. L'acreditació de la documentació relacionada s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
Quan l'Administració actuant consulte o sol·licite dades o documents en l'àmbit dels fins de la convocatòria que estiguen en poder seu o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat i residència fiscal davant de l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social, dades del Registre de representants de l'Autoritat de Certificació de la Comunitat Valenciana (ACCV) i les del Registre públic concursal. No obstant això, si la persona interessada vol oposar-s'hi, és imprescindible que indique la informació concreta de la consulta a què s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
11. Criteris de valoració  
Els criteris de valoració són els establits en la base dotzena de l'apartat anterior.  
12. Instrucció, resolució i notificació  
1. La instrucció del procediment es realitzarà d'acord amb la base tretzena d'aquesta ordre, corresponent la instrucció del procediment al Servei d'Eficiència Energètica per a la Transició Ecològica, de la Subdirecció General de Transició Ecològica, dependent de la Direcció General de Transició Ecològica.  
2. La resolució i notificació del procediment es realitzarà conforme al que s'estableix en la base setzena.  
13. Sol·licitud de pagament i justificació de les subvencions concedides  
1. Les persones beneficiàries d'aquestes subvencions, de conformitat amb el que disposa l'article 14.b de la Llei 38/2003, de 17 de novembre, general de subvencions, hauran d'acreditar la realització de l'activitat d'investigació i el compliment de la finalitat que determine la concessió i el gaudi de la subvenció.  
2. La sol·licitud de pagament de la subvenció, dirigida a la Direcció General de Transició Ecològica, podrà realitzar-se des de l'endemà de la resolució de reconeixement de la subvenció, sempre que l'actuació estiga executada. En tot cas s'estableix com a data límit per a presentar la sol·licitud de pagament el 30 de novembre de 2022.  
Per a presentar la sol·licitud de pagament de la subvenció s'hauran d'utilitzar el model i els formularis adjunts habilitats en la seu electrònica de la Generalitat, a la qual pot accedir-se des de la següent adreça d'internet: sede.gva.es/va/proc22520  
3. Sense perjudici del que es disposa en les instruccions que puguen dictar-se, les entitats beneficiàries estaran obligades a aportar, abans que expire el termini de justificació, juntament amb la sol·licitud de pagament, la documentació esmentada en la base dihuitena de l'apartat anterior d'aquesta ordre.  
14. Protecció de dades de caràcter personal  
1. De conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal cal informar del següent:  
a) Nom del tractament: Ajudes en matèria de qualitat ambiental  
b) Responsable del tractament: Persona titular de la sotssecretaria de la conselleria competent en matèria de medi ambient  
c) Finalitat del tractament: Tramitació d'ajudes en matèria de qualitat ambiental i canvi climàtic  
d) Exercici de drets: Les persones interessades tenen dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al tractament d'aquestes i a no ser objecte de decisions individuals automatitzades, de manera presencial o telemàtica, de conformitat amb el que es preveu en la següent adreça d'internet: sede.gva.es/va/proc19970  
e) Reclamacions: Sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant de la Delegació de Protecció de Dades de manera presencial o telemàtica de conformitat amb el que es preveu en la següent adreça d'internet: sede.gva.es/va/proc22094, sense perjudici de la possibilitat de reclamar davant de l'Agència Espanyola de Protecció de Dades.  
f) Es pot obtindre informació més detallada en el següent enllaç: https://agroambient.gva.es/va/registre-de-tractaments  
2. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels aspectes següents:  
  
a) La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar-ne, entre altres aspectes, la veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant, o el seu representant legal, haurà d'haver sol·licitat aquesta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
15. Transparència subministrament d'informació i dades obertes  
El requisits de transparència subministrament d'informació i dades obertes són els establits en la base vint-i-unena de l'apartat primer de les presents bases.  
16. Règim de recursos  
Contra la resolució d'ajudes que es dicte, que posarà fi a la via administrativa, podrà interposar-se, en el termini d'un mes, un recurs potestatiu de reposició davant de la persona titular de la Conselleria de Agricultura, Desenvolupament Rural, Emergència Climàtica i Transició Ecològica, i correspondrà la resolució del recurs d'aquesta, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
  
Tercer. publicació  
Ordenar la publicació de les presents bases juntament amb la convocatòria per a la sol·licitud de les ajudes en el Diari Oficial de la Generalitat Valenciana.  
  
Quart. eficàcia  
Aquesta ordre tindrà efectes des de l'endemà de la seua publicació en el Diari Oficial de la Generalitat Valenciana.  
  
Contra aquesta ordre, que posa fi a la via administrativa, es podrà interposar un recurs contenciós administratiu en el termini de dos mesos, comptadors des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu l'article 10.1.a de la Llei 29/1998, 13 de juliol, reguladora de la jurisdicció contenciosa administrativa.  
Tot això sense perjudici que es puga interposar un recurs potestatiu de reposició, en el termini d'un mes a partir de l'endemà de la seua publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no es podrà simultaniejar la interposició del recurs de reposició amb el contenciós administratiu.  
  
  
València, 15 de juliol de 2022.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollá Herrera.